Ga go pelaelo gore le fa o ka tswa o dira tiro ya diatla gore o itshedise kgotsa e le fela gore o batla go kgona go thusa ka ditiro tsa mo gae, go na le melemo e o ka e bonang fa o ithuta go dira tiro ya diatla. Go ka direga gore mo sekolong se o se tsenang go na le dikhoso tsa ditiro dingwe tsa diatla. Gongwe o ka kgona go bona thapiso o ntse o le kwa gae. Jang? Ka go ithuta go dira ditiro tsa mo gae. Dr. Provenzano yo o umakilweng pelenyana o kwala jaana: “Go botlhokwa thata gore basha ba ithute ditiro tsa mo gae ka gonne di ba ruta ‘go kgona go itirela dilo mo gae’ e leng dilo tse di tla thusang basha bano go kgona go itirela dilo ka bobone mo isagweng fa ba sa tlhole ba na le batsadi ba bone.” Ka jalo, ela tlhoko gore go tlhokega eng mo gae. A bojang bo tlhoka go segwa kgotsa a go na le raka e e tlhokang go baakanngwa?